**Ақ қағаз, қалам, сия келді бізге**

Ақ қағаз, қалам, сия келді бізге,

Жабырқап жабы малдай жүрген кезде.

Қолына қалам, қағаз алғаннан соң,

Толғанып кірді мәшһүр сөйлер сөзге.

Жөнелді ұйытқып соққан қардай борап,

Нәрсе емес, өлшеп, сатып, алған сұрап.

Әр жерде бұрыннан-ақ босатпайтын,

Ақ қағаз, қалам, сия алдымды орап.

Алдыма өлең жаз деп қағаз келген,

Сөзімді сөйлеп бақтым мен де білген.

Кеудеме құдай кеңес берген шақта,

Қағазға он саусағым атша желген.

Кез келіп бояу, сия, қалам-қамыс,

Болмады бұрынғыдай мына шабыс.

Жасынан жер таныған жүйрік аяқ,

Сонда да шашылмайды аяқ алыс.

Қосылдым ат бәйгеге құлын-тайдан,

Білмеймін кез болғанын маған қайдан?!

Кеше мен бүгін болған Мәшһүр емес,

Келеді ат атанып бірталайдан.

Қызыл тіл сөйлеуші еді желдей есіп,

Жастықта жүрген күнде көңіл өсіп.

Жарыстан талай топта озып жүрген,

Жүргенде бәйге кердей күйге түсіп....